Hlina, Alojz, poslanec NR SR (2015-04-23):
Vážená pani predsedajúca, vážený pán minister, vážené kolegyne, kolegovia, ja už v zásade len tak procesne, tak organizačne k tejto téme a pokúsim sa naozaj veľmi stručne, veľmi krátko, možno šesť, možno osem minút. Nebude to dlho trvať, to už zbehne rýchlo, schválite zákon, o ktorom sme tu už hovorili, však, nech sa páči, preberte zodpovednosť, schválite, čo schválite. Schválite v zásade to, že dlhy súkromnej firme zaplatí štát z prostriedkov, ktoré boli účelovo viazané, nech sa páči. Z toho procesného hľadiska bude asi zaujímavé, že čo bude nasledovať. Mal by nasledovať bod – pokračovanie, odvolávanie podpredsedu parlamentu. Sám som zvedavý, že ako to chcete uchopiť, ako ideme v tom ďalej pokračovať, lebo to vyprchalo, ale znova, nech sa páči, dojedzte si to. Čo ste navarili, si zjedzte. Ak by náhodou ste prehodnotili tento bod, tak len mi dovoľte uviesť, lebo to vlastne sedí aj tu, aj v tom ďalšom bode, ale ak by náhodou ste ho zrušili, čo vám prípadne odporúčam, aby sme už o tom nerokovali, tá absurdita, že za Figeľa, Figeľ je na vine. Ja som to tu už naznačoval, premiér Fico tie včerajšie šanóny, čo policajti tak ostentatívne odnášali, hej, už mal, vyzerá, že má preštudované dávno predtým, minimálne pred víkendom, lebo hovoril, teda poznatky má, poznatkový zdroj, že to sú, tie problémy vznikli teda z faktúr. On asi sa dočítal, že z týchto problematických úsekov, za ktoré môže samozrejme, nikto iný ako ten arciknieža podvodu Figeľ z KDH. Čiže on už to vedel. Dovoľte uviesť, že to je krásne, to krásne dokumentuje, hej, že tí ľudia, s ktorými podpisoval to memorandum, tak jednému vznikla pohľadávka za Rooseveltovu nemocnicu a druhému za dodávku kúrenia do sídla Váhostavu. A bude zaujímavé zistiť, ja viem, kde existuje zoznam tých veriteľov, keď sa na to nikto nepodujme, alebo keď vyšetrovať sa nebude tak, jak sa má, tak avizujem, že prípadne ja sa skúsim niekomu dovolať a spýtam sa, že kde vám, v ktorom čase vám vznikla pohľadávka, hej? Aby sme sa my náhodou nedozvedeli, že z tých 680, alebo koľko je tých veriteľov, sa dozvieme, že pohľadávky vznikli úplne v iných okolnostiach. To by ešte ergo v zásade nič neznamenalo, keby ste vy tak brutálne hlúpo sa nenastavili argumentačne, hej? Lebo to je celý ten, v tom procese, lebo vy ste povedali, že nejaká jedna nevydarená operácia spôsobila problémy veľkého gigantu. Viete, to je taká absurdita typu, lebo Gatesovi, myslím, nevyšlo XP-čko. XP-čko alebo neviem ktorý, sa mu tak nepredáva, jak osmička, neviem čo, že proste, ale nevidel som, nezažil som, prípadne ma opravte, doplňte, že by Gates šiel do reštrukturalizácie kvôli jednému, jednému svojmu softvéru. Neviem o tom. To proste vysanoval, hej, ak už urobil chybu, tak to vysanoval z tej činnosti. Čiže ak, jak Široký alebo skupina urobila obrat s týmto štátom miliardu, tak to, čo hľadáme, tých 40 miliónov, kvôli ktorým ste ochotní pokriviť všetky zákony a zákonníky a ešte vás to, nás to bude naháňať, tak hovoríme o 40 miliónoch. Z toho, to je 4 % z toho obratu. To znamená, tá veľká firma to mala vo vnútri vysanovať. Mala úplne vysanovať vo vnútri, to nemalo byť. Čiže to je argumentačná hlúposť. Ale to vám vraciam, to, čo ste vy povedali, lebo že je to kvôli tomu, že Figeľ. No naozaj, keby sa niekto nad tým zamyslel, otvorenej mysle, tak verím, že teda, tu je reakčná doba o niečo pomalšia u niekoho, ale predsa len časom raz dôjde. Tak prípadne dávam do pozornosti aj tento fakt, dobre? Že aby si to ľudia proste skúsili takto vypolohovať. A potom povedia: však ale tí smeráci, ja ich síce mám rád, ja ich milujem, ja ich aj volím, ale v tomto prestrelili. Aspoň to by bolo pozitívne, hej? Aspoň to by bolo pre našu chvíľu, naše potreby pozitívne. Procesne, dobre, nech sa páči, poďme rozprávať o odvolaní Figeľa, nech sa páči, keď to máte chuť zjesť, tak to dojedzte. Ja len avizujem, že ak si myslíte, že to končí, tak to nekončí. Treba to aj nejakým spôsobom zavŕšiť. My robíme v priebehu budúceho týždňa takú akciu na Námestí SNP a týmto ju promujem. Bude to taký týždeň schránkových firiem. My naozaj, my vytvoríme také inštalácie, bude tam nejaká tá destinácia, poväčšine sú to všetko čarovné a pre našich domácich dosť exotické destinácie, tak to prípadne popíšeme, hej? Že bude tam Curacao, bude tam teda, že aká je mena, koľko obyvateľov, nech naši ľudia vedia. Keď už teda taký čulý obchodný styk s týmito destináciami máme. Čiže avizujem prípadne, keby ste šli okolo, sa zastavte, pozrite, budú tam teda niekoľké tieto krajiny, ktoré čulo obchodujú s našou krajinou. To avizujem, že bude. A nevylučujem, že urobíme aj protest v Záhorskej Bystrici na Strmých vŕškoch pred objektom, v ktorom býva Široký. Nevylučujem. Dokonca nevylučujem, že nebude možno trvať, alebo možno bude aj trvať viac ako dve hodiny, možno to bude dlhý protest, dvadsaťštyrihodinový, neviem. V tejto chvíli vám neviem povedať, ale aby niekto nepovedal, že som nepromoval, tak ho promujem, lebo zvažujeme. Naozaj zvažujeme. Ľudia si to zaslúžia. A verím, že našim ľuďom to začne aj, nechcem povedať, dobre, tak to poviem, aj chutiť. Že, lebo toto je, keď už nič iné, tak pozitívom tohto celého je, že tí chlapi v montérkach, ktorí sú hrdí chlapi v montérkach, tak sa postavili, narovnali, vystreli chrbát a povedali: dosť! A výsledok je, že sme vás načapali, neviete čo s tým. Ale oni majú, áno, oni majú výsledky. A to je dôležité, že konečne začneme hrať hru nie na svetový mier, ale na výsledky. Že budú výsledky a že ľudia budú chcieť ísť kvôli výsledkom niekam, lebo vy s tým studeno, cynicky kalkulujete, že tu ľudia nebudú schopní pre seba, pre svoje záujmy a svoju ochranu svojich záujmov nič schopní urobiť. Dokonca nie sú schopní ani vyjsť do ulíc. Budú. Raz budú. Ja verím, že sa raz toho dožijem. Ja verím, že vychovám hrdé dcéry. Verím, že vychovám hrdé dcéry, ktoré si nedajú skákať po hlave, nebudú kloniť chrbát. Keď zohnú chrbát, tak iba preto, aby zdvihli papierik. Nebudú sa vám klaňať. Nebudú sa klaňať ľuďom, ktorí si nezaslúžia, aby sa im niekto klaňal. Verím, že raz v tejto krajine dorastie tá generácia, ktorá bude hrdá. A bude vzdávať úctu, rešpekt ľuďom, ktorí si to zaslúžia. Nie ľuďom, ktorí si to absolútne nezaslúžia, ktorí si vyžadujú svoj rešpekt len skrz to, že sú v určitom systéme, ktorý v náznakových a dokonca už aj v dôkazných atribútoch niekde vykazuje známky dokonalého zločinu. Toto bude možno dobre, toto je to pozitívne z toho celého. Avizujem, prípadne na tej Záhorskej to je také, ja som si to bol pozrieť, je to tam také námestíčko, že sa tam, verím, možno stretneme viacerí, skúsime prípadne zakričať Širokému. Nech tá politika je v kontakte s občanom, ale trebárs aj s tým človekom. Viete, ak ste tu pišťali, jak ste tu pišťali, keď sme povedali, že ideme k Paškovi. Jak ste tu pišťali, čo? Jak ste tu pišťali. My, kto chce vydrieť z tohto štátu miliardové, sa pohoršovať, že teda idete mi pred dom? Nech sa páči. Chcete byť v kontakte s ľuďmi, chcete narábať s verejnými zdrojmi. Nedá sa vylúčiť určitý moment, že sa tá situácia zvrtne, obzvlášť keď ste slabí, zlí, dokonca poškodzujete, že vám tá politika príde pred dom. Takže ak tu niekto ide teraz hlesnúť, plesnúť, že jak je to, nech sa páči, kľudne. Na to upozorňujem. Na to upozorňujem aj politikov. Možno aj raz pred mojím domom niekto bude, ja neviem, neviem. Ja sa budem snažiť robiť tak, aby nikto pred mojím domom nebol, a keď možno bude, tak sa im vysmejem, poviem, že kvôli takej hlúposti ste tu? Nech sa páči, kľudne, ešte im čaj zanesiem. Ale toto, proste takto sa veci majú. Raz v tejto krajine budú hrdí ľudia. Budú hrdí ľudia, ktorí si povedia, že takto ďalej to nepôjde. A naozaj takto ďalej to nepôjde. Už vás to dobieha, verím, že tento súboj bude mať nie fyzickú obeť, ale obeť v tom, že niekto sa zo systému stratí. Zo systému vyciciavania štátu, verejných zdrojov sa vytratí minimálne jedna persóna. Minimálne jedna. Už si oddýchneme trošku. Lebo ten apetít bol enormný. Verím a tipujem ešte na dvoch, troch. A vydýchne si, aj krajina si vydýchne, lebo ona nestačí vyrábať, nestačí vyrábať zdroje na ten obrovský apetít, ktorý tam je. Verím, že sa k tomu blížime. Ďakujem.